জানা গেছে, গতকাল মঙ্গলবার অনুষ্ঠিত মৌলভীবাজার পৌর নির্বাচনে মেয়র পদে শ্রীমঙ্গল বিএনপি মনোনীত প্রার্থী মহসিন মিয়া মধু ৪ হাজার ৩১৭ ভোট পেয়ে বিজয়ী হয়েছেন। নির্বাচনে তার নিকটতম প্রতিদ্বন্দ্বী ছিল বিএনপির বিদ্রোহী প্রার্থী তার চাচা আহাদ মিয়া। নির্বাচনে তার প্রাপ্ত ভোট ৩ হাজার ৬৭৮। তৃতীয় হয়েছেন আলীগ প্রার্থী এম এ রহিম।  এর আগে ২০০৪ সালের পৌর  নির্বাচনে চাচা আহাদ মিয়া ভাতিজা মধুকে পরাজিত করে মেয়র নির্বাচিত হন। এবার ভাতিজা মধু জয়লাভ করে তার প্রতিশোধ নেয়।  সূত্র মতে, গত ১৭ বছর ধরে শ্রীমঙ্গল পৌরসভার মেয়র পদটি রয়েছে চাচা ভাতিজার দখলে। এবারের মেয়াদ পূর্ণ হলে যার সময়সীমা দাঁড়াবে ২২ বছর। এর আগে পরপর ২ বার পৌরসভার চেয়ারম্যান নির্বাচিত হন মহসিন মিয়া মধু। এবার নিয়ে তৃতীয়বারের মতো মেয়র নির্বাচিত হন তিনি। শ্রীমঙ্গল পৌর এলাকায় এক ভোটার নাম প্রকাশ না করার শর্তে বলেন, চাচা ভাতিজার লড়াইয়ে নির্বাচনে সকল প্রার্থী কাবু হন। এবার এর সাথে যুক্ত হয়েছে আলীগের  অভ্যন্তরীণ কোন্দল। তা থেকে ফায়দা লুটেছেন ভাতিজা মধু। আলীগের সাথে আঁতাত করে শেষ রক্ষা হয়নি বিএনপির বিদ্রোহী প্রার্থী চাচা আহাদ মিয়ার।  উল্লেখ্য, চিফ হুইপ উপাধ্যক্ষ আব্দুস শহীদের নির্বাচনী এলাকা শ্রীমঙ্গল ও কমলগঞ্জে রয়েছে ২টি পৌরসভা। ২ পৌর নির্বাচনে মেয়র পদে আলীগ প্রার্থী পরাজিত হন। বিজয়ী হন বিএনপি প্রার্থী।